钦定古今图书集成/理学汇编/文学典/第175卷 > 《徐师曾文体明辩》 > 《古挽歌》唐·孟云卿
## 钦定古今图书集成/理学汇编/文学典/第175卷 > 《徐师曾文体明辩》 > 《古挽歌》唐·孟云卿

草草闾巷喧，涂车俨成位。冥冥何所须，尽我生人意。
北邙路非远，此别终天地。临穴频抚棺，至哀反无泪。
尔形未衰老，尔息才童稚。骨肉安可离，皇天若容易。
房帷即灵帐，庭宇为哀次。《薤露》歌若斯，人生尽如寄。

《礼记·檀弓》：鲁庄公及宋人战于乘丘，县贲父御，卜国
为右。马惊，败绩，公队，佐车授绥。公曰：“末之卜也。”县贲
父曰：“他日不败绩，而今败绩，是无勇也。”遂死之。圉人
浴马，有流矢在白肉。公曰：“非其罪也。”遂诔之。士之有
诔，自此始也。

《列女传》：柳下惠死，门人将诔之。妻曰：“将述夫子德耶，
二三子不若余知。”乃为诔曰：“夫子之信，诚与人无害
兮，呜呼哀哉，神魂泄兮，夫子之谥，宜为惠兮。”门人从
之。

《在穷记》：柳下季死，妻自诔，门人不能损一字。

《左传·哀十一年》：“公会吴子伐齐。将战，公孙夏命其徒
歌《虞殡》。”

“哀十六年夏四月己丑，孔丘卒。公诔之曰：‘旻天不吊
不慭遗一老，俾屏余一人以在位，茕茕余在疚。呜呼
哀哉！尼父无自律’。子贡曰：‘君其不没于鲁乎？夫子之
言曰：‘礼失则昏，名失则愆’。失志为昏，失所为愆。生不
能用，死而诔之，非礼也；称一人，非名也。君两失之’。”
《礼记·檀弓》：“鲁哀公诔孔丘曰：‘天不遗耆老，莫相予位
焉。呜呼哀哉尼父’！”

干宝《搜神记》：“挽歌者，丧家之乐，执绋者相和之声也。
挽歌词有《薤露》《蒿里》三章，出田横门人。横自杀，门人
伤之为悲歌。言人如薤上露，易晞灭也。”

《汉书贾谊传》：“谊既以适去，意不自得，及度湘水，为文
以吊屈原。谊追伤之，因以自谕。”

《后汉书杜笃传》：“笃字季雅，京兆杜陵人也。高祖延年，
宣帝时为御史大夫。笃少博学，不修小节，不为乡人
所礼。居美阳，与美阳令游，数从请托，不谐，颇相恨。令
怨，收笃送京师。会大司马吴汉薨，光武诏诸儒诔之，
笃于狱中为诔辞，最高帝美之，赐帛免刑。”

《班固集》：车骑将军顺文侯马仲都，明帝舅也，从车驾
于水浮桥，马惊，入水溺死。帝顾谓侍御史“班固，于马
上三十步，遂为哀辞。”

《续汉书》：“大将军梁商，三月上巳日会洛水，倡乐毕极，
终以《薤露》之歌，座中流涕。其年八月而商薨。”

《祢衡别传》：“南阳寇柏松托刘景昇，景昇尝待遇。景昇
当暂，小出，属守长胡政，令给视之。柏松父子宿与政
不佳，景昇不在，胡政无状，便尔杀之。景昇还，惭悼无
已，即治杀胡政，为作三牲醊焉。正平为作板书吊之，
时当行，在马上驻马，援笔倚柱而作之。”

《三国志·魏书》：明帝诏曹植曰：“吾既薄才，至于赋诔，特
不闲。从儿陵上还，哀怀未散，作《儿诔》，为田家公语耳。”
答曰：“奉诏，并见圣思所作故《平源公主诔》，文义相扶，
章章殊兴，句句感切，哀动圣明，痛贯天地。楚王臣彪
等闻臣为读，莫不挥涕。”

《晋书潘岳传》：“岳美姿仪，辞藻绝丽，尤善为哀诔之文。”
《郄超传》：“超所交友皆一时美秀，虽寒门后进，亦拔而
友之。及死之日，贵贱操笔而为诔者四十馀人。其为
众所宗贵如此。”

《世说》：谢太傅问主簿陆退：“张凭：何以作母诔，而不作
父诔？”退答云：“故当是丈夫之德表于事行，妇人之美
非诔不显。”

王东亭梦人以大笔与之，如椽子大。觉曰：“当有大手
笔事。”少日，烈宗崩，《哀策谥议》皆王所作。

《续晋阳秋》：“武陵王晞喜为挽歌，自摇铃，使左右和之。”
《孙廷尉集》：“晋孙绰作《庾公诔文》，多寄托之辞。既成，示
庾道恩。庾见慨然曰：‘先君与君，自不至于此’。”按诔云：
“咨予与公，风流同归。拟量托情，视公犹师。君子之交，
相与无私。虚中纳是，吐诚诲非。虽实不敏，敬佩弦韦。
永戢话言，口诵心悲。”又《诔王长史》云：“余与夫子，交非
势利心犹澄水，同此元味。”王孝伯见曰：“亡祖何至与
此人周旋？”

《宋书范晔传》：“晔为吏部郎。元嘉元年冬，彭城太妃薨将葬，祖父僚故并集东府。晔弟广渊时为司徒祭酒，
其日在直，晔与司徒左西属王深宿广渊许，夜中酣
饮，开北牖，听挽歌为乐。彭城王义康大怒，左迁晔宜
城太守。”

《谢惠连传》：“元嘉七年，为司徒彭城王义康法曹参军。
是时义康治东府城，城壍中得古冢，为之改葬，使惠
连为祭文，留信待成，其文甚美。”

《王弘之传》：弘之四年卒，时年六十三。颜延之欲为作
诔书与弘之子昙生曰：“君家高世之节，有识归重，豫
染豪翰，所应载述。况仆托慕末风，窃以叙德为事，但
恨短笔不足书美诔。”竟不就。

《谢庄传》：“废帝即位，以为金紫光禄大夫。初，世祖宠姬
殷贵妃薨，庄为诔云，赞轨尧门，引汉昭帝母赵婕妤
尧母门事。废帝在东宫，衔之，至是遣人诘责庄曰：‘卿
昔作《殷贵妃诔》，颇知有东宫不？将诛之。或说帝曰：‘死
是人之所同，政复一往之苦，不足为深困。庄少长富
贵，今且系之尚方，使知天下苦剧，然后杀之未晚也’’。”
帝然其言，系于左尚方。太宗定乱，得出

《南齐书谢超宗传》：“超宗，陈郡阳夏人也。祖灵运，宋临
川内史。父凤，元嘉中坐灵运事，同徙岭南，早卒。元嘉
末，超宗得还，与慧休道人来往，好学，有文辞，盛得名
誉。解褐奉朝请。新安王子鸾，孝武帝宠子超宗，以选
补王国常侍。王母殷淑仪卒，超宗作诔奏之，帝大嗟
赏曰：‘超宗殊有凤毛，恐灵运复出’。”

《拾遗录》：太祖尝召颜延之，传诏频日寻觅不值。太祖
曰：“但酒店中求之，自当得也。”传诏依旨访觅，果见延
之在酒肆，裸身挽歌，了不应对。他日醉醒，乃往。
《语林》：“张湛好于斋前种松柏，养鸲鹆。袁山松出游，好
令左右挽歌。时人谓张屋下陈尸，袁道上行殡。”
《梁书。刘孝绰传》：孝绰妹适东海徐悱，有才学。悱，仆射
徐勉子，为晋安郡卒丧还京师妻为《祭文》辞甚凄怆
勉本欲为哀文既睹此文，于是阁笔。

《萧几传》：“几字德元，齐曲江公遥欣子也。年十岁能属
文。早孤，有弟九人，并皆稚小，几恩爱笃睦，闻于朝野。
性温和，与物无兢，清贫自立，好学，善草隶书。湘州刺
史杨公则，曲江之故吏也。每见几，谓人曰：‘康公此子
可谓桓灵宝出’。及公则卒，几为之诔，时年十五。沈约
见而奇之，谓其舅蔡撙曰：‘昨见贤甥杨平南诔文，不’”
减希逸之作，始验康公积善之庆。

《谢几卿传》：“普通六年，诏遣领军将军西昌侯萧渊藻
督众军北伐，几卿启求行，擢为军师长史。军至涡阳，
退败，几卿坐免官。居宅在白杨石井，朝中交好者载
酒从之，宾客满坐。时左丞庾仲容亦免归，二人意志
相得，并肆情诞纵，或乘露车，历游郊野，既醉则执铎
挽歌，不屑物议。”

《魏书刘芳传》：“高祖迁洛，路由朝歌，见殷比干墓，怆然
悼怀，为文以吊之。芳为注解，表上之。诏曰：‘览卿注，殊
为富博，但文非屈、宋，理惭张、贾，既有雅致，便可付之
集书’。”

《王慧龙传》：“慧龙，晋仆射愉之孙也。入魏授龙骧将军、
荥阳太守。慧龙自以遭难流离，常怀忧悴，乃作《祭伍
子胥文》，以寄意焉。”

《三国典略》：齐文宣崩，文士并作挽歌，杨遵彦择之其
魏收四首，阳休之、祖珽、刘逖各二首，卢思道八首入
用。于是晋阳人谓思道八米卢郎。北刺史李愔戏谓
逖曰：“卢八问讯刘二。”逖每衔之。至是，愔上《感思赋》，自
陈文宣之世遭遇谗谮。逖摘其文奏曰：“诽谤先帝。”齐
主怒，令鞭之。逖喜曰：“高捶两下，执鞭一百，何如唤刘
二时。”

《周书柳机传》：“机拜内史都上士，迁御正下大夫，寻卒
于官，时年三十一。高祖甚惜之，赠晋州刺史。杨素诔
之曰：‘山阳王弼，风流长逝；颍川荀粲，零落无时。修竹
夹池，永绝梁园之赋；长杨映沼，无复洛川之文’。”其为
士友所痛惜如此。

《国朝传记》：褚遂良为太宗哀策文，“自朝还马，误入人
家而不觉也。”

崔融司业作《武后哀文》，因发疾而卒。时以三二百年
无此文。

《大唐新语》：杜审言雅善五言，尤工书翰，恃才謇傲，为
时辈所嫉。自洛阳县丞贬吉州司户，又与群寮不叶。
司马周季重与员外司户郭若讷共构之，审言系狱，
将因事杀之。审言子并年十三，伺季重等酬宴，密怀
刃以刺季重，季重中刃而死，并亦见害。季重临死叹
曰：“吾不知杜审言有孝子，郭若讷误我至此。”审言由
是免官归东都，自为祭文以祭并，士友咸哀，并孝烈，
苏颋为《墓志》，刘允济为《祭文》。则天召见审言，甚加叹
异。累迁膳部员外。

《唐书承天皇帝倓传》：李泌请加赠倓。代宗曰：“‘倓性忠
孝，而困于谗，追帝之若何’？答曰：‘开元中，上皇兄弟皆
赠太子’。帝曰：‘是特祖宗友爱耳，岂若倓有功乎’？”于是
追帝号，遣使迎丧彭原。既至城门，丧輴不动。帝谓泌曰：“岂有恨邪？卿往祭之，以白朕意。且卿及知倓艰难
定策者。”泌为挽词二解，追述倓志，命挽士唱，泌因进
“酹，輴乃行”，观者皆为垂泣。

《何澄粹传》：澄粹以毁卒，号“青阳孝子，士为作诔者甚
众。”

唐赵璘《因话录》：代宗独孤妃薨，赠贞懿皇后。将葬，尚
父汾阳王在邠州，以其子尚主之故，欲致祭。遍问诸
从事，皆云：“自古无人臣祭皇后之仪。”汾阳曰：“此事须
得柳侍御裁之。”时予外伯祖殿中侍御史。〈讳芳字伯存〉掌
汾阳书记，奉使在京，即以书急召之。既至，汾阳迎笑
曰：“有切事，须藉侍御为之。”遂说祭事。殿中君初亦对
如诸人，既而曰：“礼缘人情，令公勋德，不同常人，且又
为国姻戚，自令公始。”亦谓得宜。汾阳曰：“正合子仪本
意。”殿中君草祭文，其官衔之首，称驸马都尉郭暧父，
其中叙特恩，许致祭之意，辞简礼备。汾阳览之大喜，
其文列于左：

“维某年月日，驸马都尉郭暧父关内河东副元帅、司
徒兼中书令汾阳郡王臣子仪，谨遣上都进奏院官
傅涛，敢昭告于贞懿皇后行宫：‘伏惟德曜坤灵，明齐
月魄，母仪万国，化洽六宫。光辅圣人，赞成阴教。载荣
史策，式播讴谣。奄违圣日，上仙灵界，遐迩痛愤，宫闱
哀慕。臣幸忝诸亲，男尚贵主，天人之美，鞠育所钟。姻’”
戚光荣，宗族咸戴。今园陵礼备，祖载及期。臣限守方
镇，不获陪臣行宫。瞻望灵驾，不胜摧慕。伏荷皇恩，眷
以国戚，许申祭礼。超越等夷，古今所绝，独开圣“造，无
任惶恐铭戴之至。谨献牲牢庶羞之奠。尚飨。”

《义山杂记》：“陶生，有恒人。善养，又善与人游，又善为官。
会昌初，生病骨热且死，是年长安中进士为陶生诔
者数十人。生在时，吾已得之矣。及既死，吾又得之。”
《十国春秋南唐昭惠后周氏传》：“后殂于乾德二年十
一月，葬懿陵，谥曰昭惠。后主哀苦伤神，扶杖而起，自
制诔刻之石，与后所爱金屑檀槽琵琶同葬。又作书
燔”之，自称鳏夫煜，其辞数千言，皆极酸楚。

《刘仁赡传》：元宗闻仁赡卒，哭之恸，赠太师中书令，谥
曰忠肃，加封卫王。焚其诔曰：“魂兮有知，鉴周惠邪，歆
吾命邪。”夜梦仁赡拜墀下，若受命然后主立，进封越
王。

《宋史李廌传》：“廌字方叔，其先自郓徙华廌，六岁而孤，
能自奋立。少长，以学问称乡里，谒苏轼于黄州，贽文
求知，轼谓其笔墨澜翻，有飞沙走石之势，拊其背曰：
‘子之才万人敌也，抗之以高节，莫之能御矣’！轼亡，廌
哭之恸曰：‘吾愧不能死知己。至于事师之勤，渠敢以
生死为间’！即走许、汝间，相地卜兆授其子，作文祭之”
曰：“皇天后土，鉴一生忠义之心；名山大川，还万古英
灵之气。”词语奇壮，读者为悚。

《汪应辰传》：“应辰通判袁州。丞相赵鼎死，朱崖扶丧过
郡，应辰为文祭之曰：‘惟公两登上宰，皆直艰危之时，
一斥南荒，遂为死生之别。事已定于盖棺，恩特容于
归骨。吏付之火，其子借三兵以归，道出衢州，章杰为
守，希桧意指应辰为阿附，为死党。符移讯鞫，遍搜行
橐，求祭文不可得。时胡寅遗桧书，谓此事不足竟，事’”
乃寝。

《辛弃疾传》：弃疾尝同朱熹游武夷山，赋九曲櫂歌。熹
书“克己复礼，夙兴夜寐，题其二斋室。”熹殁，伪学禁方
严，门生故旧，至无送葬者。弃疾为文往哭之曰：“所不
朽者，垂万世名。孰谓公死，凛凛犹生。”

《东坡集》：东坡归自儋耳，舟次京口。苏子容初卒，东坡
已病，遣叔党来吊，自作《饭僧文》，略云：“在熙宁初，陪公
文德殿下，已为三舍人之冠。及元祐际，缀公迩英阁
前，又为五学士之首。虽凌厉高躅，不敢言同，而出处
大概无甚相愧。”明日，子容诸孙往谢之，东坡侧卧泣
下不能起。

《墨庄漫录》：绍圣初，元东坡帅中山，得黑石白脉，如孙
知微所画，石间奔流尽水之变。又作白石大盆以盛
之，激水其上，名其室曰雪浪斋。公自铭有云：“玉井芙
蓉丈八盆，伏流飞空漱其根。”时四月二十日也。闰四
月三日，乃有英州之命。其后谪惠州，又徙海外，故中
山后政以公迁谪雪浪之名废而不问。元符庚辰五
月，公始被北归之命，明年夏，方至吴中。时张芸叟守
中山，方葺治雪浪斋，重安盆石，方欲作诗寄公，九月
闻公之薨，乃作哀词，有云：“我守中山，乃公旧国。雪浪
萧斋，于焉食宿。俯察履綦，仰看梁木。思贤阅古，皆经
贬逐。玉井芙蓉，一切牵复。”云云。其词曰：“石与人俱贬，
人亡石尚存。却怜坚重质，不减浪花痕。满酌中山酒，
重添丈八盆。公兮不归北，万里一招魂。”《思贤、阅古》，皆
中山后圃堂名也。

《容斋随笔》：先公自岭外徙宜春，没于保昌，道出南安，
犹未闻桧相之死。张子韶先生来致祭，其文但云：“维
某年月日，具官某，谨以清酌之奠，昭告于某官之灵。
呜呼哀哉！伏惟尚飨。”其情旨哀怆，乃过于词，前人未
有此格也《癸辛杂识》：蒙古及之在江西省也，每下学则命士人
坐讲而立听，又出钞帛酒米，命士人群试。刘会孟命
题，出《周南赋》韵脚云：“言化之自北而南也，闻《韶赋》不
图为乐至于斯也。”蒙之死，会孟作祭文十六字云：“公
来何暮？公逝何速？呜呼哀哉，江西无福。”

《莘野纂闻》：“刘球学士以避难隐居姚江，几数年，从学
者日众，而名始闻。当涂以其异党也，廉得之，竟寘于
法。有成器先生者，姚之名儒也，特悯其忠，为作文以
祭之。登灵绪山，望空而哭者三。祭毕，辄书祭文数通，
分呈藩臬。迹其所为，若谢翱、王炎午之于文天祥，皆
非有为为之者。后数年而球之子佥事釪以提学至”，
造其庐而拜之，执子弟礼甚谨，至今山上有“祭忠台”
在焉。

《列朝诗集》：正德十五年，上南巡至镇江，将临大学士
蕲贵丧，命词臣撰祭文，皆不称旨。乃御制一首云：“朕
居东宫，先生为傅；朕登大宝，先生为辅。朕今南游，先
生已矣。呜呼哀哉！”代言之臣老于文学者，皆叹息敛
手。

《庄子》：“绋讴所生，必于斥苦。”司马彪注云：“绋，引柩索也。
斥，疏缓。苦，用力也。引绋有所讴者，为人用力慢缓不
齐，促急之也。”

《风俗通》：“京师殡婚嘉会，酒酣之后，续以挽歌。”

晋陆机《文赋》，“诔缠绵而凄怆。”

陆云：“与兄书《吊少明》，殊复胜前。《吊蔡君》，清妙不可言。
《汉功臣颂》甚美，恐吊蔡君故当为最。”

又《书张公箴》：诔自过五言诗耳，但云“自不便”，五言诗
由己而言耳，元泰诔自不及士祚诔。

《晋公卿礼秩》，“安平王葬，给挽歌六十人，诸公及开府
给三十人。”

《通志略》：《薤露歌》亦曰《薤露行》，亦曰《天地丧歌》，亦曰《挽
柩歌》。田横门人作辞云：“薤上朝露何易晞，薤露明朝
更复落。人死一去何时归？蒿里谁家地？聚敛。魂魄无
贤愚，鬼伯一何相催促，今乃不得少踟蹰。”按《左传》：“齐
将与吴战于艾陵，公孙夏使其徒歌《虞殡》。”注云：“送葬
歌也。”是古有丧歌矣，使挽柩者歌之，故谓丧歌亦谓
挽柩歌。此二章之作，乃田横门人歌以葬横也。
《石门题跋》：李豸吊东坡文：“东坡以建中靖国元年七
月二十七日殁于常州，时钱济明侍其傍，白曰：‘端明
平生学佛，此日如何’？坡曰：‘此语亦不受’。遂化。李豸为
文以吊之曰：‘道大难名，才高众忌。皇天后土知平生
忠义之心；名山大川还千载英灵之气’。”士“大夫称其
词该而美。今录以示常道人，亦可以举似山中诸道
友也。”

《芥隐笔记》：“退之《祭嫂郑夫人文》：‘念寒而衣，念饥而餐。
疾疹水火，无灾及身’。”《诗伐檀》：“彼君子兮，不素餐兮。”宋
玉《九辨》：“窃慕诗人之遗风，愿托乎素餐。”“蹇充诎而无
端兮，汨莽莽而无垠。”《易林》：“谦之《坎》曰：‘悬鹑素餐，餐非
其任。失亡远民，实劳我心’。”餐，𫗦也。

《祭周氏侄女文》：“今当长归，与一世违。凡汝亲戚，孰能
不哀？”《诗·采薇》：“我心伤悲，莫知我哀。”《说文》：“从口，衣声。”《尔
雅》：“哀，哀，怀报德也。”裴瑜音衣。《国语》：“各娶其所有，以待
所归兮。猗兮违兮，心之哀兮。”宋玉《九辨》：“觌杪秋之遥
夜兮，心憭悷而有哀。”《春秋》：“逴逴而日高兮，然惆怅而
自悲。”刘向《九叹》：“欲迁志而改操兮，心忿结而未离。外”
彷徨而游览兮，内恻隐以含哀。张衡《南都赋》：“布绿叶
之萋萋，敷华蕊之蓑蓑。元云合而重阴，谷风起而增
哀。”

《学斋呫哔》《宣圣之诔》，数处互有不同。《左氏传哀公十
六年》：“夏四月己丑，孔丘卒。公诔之曰：‘昊天不吊，不慭
遗一老，俾屏余一人在位，茕茕余在疚。呜呼哀哉！尼
父！无自律’。”而《礼记檀弓》乃云：“鲁哀公诔孔子曰：‘天不
遗耆老，莫相余位焉。呜呼哀哉！尼父’！”与《左氏》异，而《史
记孔子世家》与《左传》所载全同，而班氏《前汉五行志》
则云：“孔丘卒，哀公诔之曰：‘昊天不吊，不慭遗一老俾
屏余一人而止’。”又与《史记》异。大圣人之诔，尚纷纷异
同如此，况其下者乎。

《野客丛谈》：唯室先生作《追荐弟青词》有曰：“气分父母，
孰如兄弟之亲；痛切肺肝，无甚死生之隔。”人以此四
句为切当于理。余观白乐天《祭弟文》有曰：“亲莫爱于
弟兄，别莫痛于死生。”唯室此言，盖乐天意耳。

《林下偶谈》：柳子厚《祭吕衡州文》云：“呜呼！化光今复何
为乎？止乎行乎，昧乎明乎？岂荡为太空，与化无穷乎？
将结为光耀，以助照临乎？岂为雨为露，以泽下土乎？
将为雷为霆，以泄怨怒乎？岂为凤为麟、为景星、为卿
云，以寓其神乎？将为金为锡、为圭为璧，以栖其魄乎？
岂复为贤人以续其志？将奋为神明，以遂其义乎？”后
秦少游《吊镈钟文》，全仿此云：“呜呼！钟乎，今焉在乎？岂
复为激宫流羽，以嗣其故乎？将凭化而迁改，易制以
周于用乎？岂为钱为镈，为铚为釜，以供耕稼之职？将
为鼎鼎，以效烹饪之功乎？岂为浮图、老子之像，巍然瞻仰于缁素乎？岂为麟趾袅蹄之形，翕然为玩于邦
国乎？岂为干越之剑，气如虹霓，扫除妖氛于指顾之
间乎？将为百炼之鉴。湛如止水，别妍丑于高堂之上
乎？”然子厚又仿楚辞《卜居》篇耳。

《紫薇诗话》：汪信民于文无不精到，尝代荥阳公作张
先生哀辞云：“惟古制行必中庸兮，降及末世戾不通
兮，首阳柱下更拙工兮。”其馀忘之矣。

《井观琐言》：《宋史》记徽宗崩于五国城，洪皓方流递。冷
山闻之，北面泣血，操文以祭，其辞激烈，闻者挥涕。《容
斋三笔》云：先忠宣遣使臣沈珍往燕山，建道场于开
泰寺，作功德疏曰：“千岁厌世，莫遂乘云之仙；四海遏
音，同深丧考之戚。况故宫为禾黍，改馆徒馈于秦牢；
新庙游衣冠，招魂谩歌于楚些。虽置河东之赋，莫止
江南之哀，遗民失望而痛心，孤臣久絷唯呕血。伏愿
盛德之祀，传百世以弥昌；在天之灵，继三后而不朽。”
北人读之亦堕泪，争相传诵。此疏疑即史所谓操文
以祭者。时宋少章弁亦羁云中，有《奉送徽宗大行文》，
略曰：“臣等猥以凡庸，误蒙选择。茂林丰草，被雨露于
当年；绝党殊邻，纪风霜于将老。”节上“之旄尽落，口中
之舌徒存。叹马角之未生，魂消雪窖；攀龙髯而莫逮，
泪洒冰天。”后正使王伦持此文归献高宗，读之感涕。
今见朱子所述《行状》。

《丹铅总录》：桓元作王孝伯诔曰：“川岳降灵，哲人是育。
既爽其灵，不贻其福。天道茫昧，孰则倚伏？犬马反噬，
豺狼翘陆。岭摧高梧，林残故竹。人之云亡，邦国丧牧。
于以诔之，爰旌芳郁。